Jukka Karttunen pitelee pilkillä saatua suurhaukea. Kuva: Milka Kemppainen

Pilkkiin tarttui peto - vapa ja siima katkesivat, hätäkairauksella veivattiin lisää avantoa, iskukoukku otettiin lennosta käyttöön.

Paltamolaiset Milka Kemppainen ja Jukka Karttunen joutuivat urakoimaan hiki hatussa, ennen kuin saivat nostettua avannosta pilkillä saadun jättihauen. Mahtikala painoi 11,1 kiloa ja oli 113 senttiä pitkä.

Pariskunta lähti viime lauantaina käväisemään pilkillä paltamolaisella lammella. Särkisyöttiin tarttui muutaman minuutin kalastamisen jälkeen järkäle. Pilkki meni mutkalle, kun Jukka Karttunen yritti väsyttää saalista.

Milka Kemppainen pujotti kymmenen minuutin jälkeen kalaan kiinni toisen pilkin kolmihaarakoukkuineen ja paksumpine siimoineen.

"Ihmettelin, että onpa kalalla isot silmät, kun näin siitä vilauksen avannosta", Kemppainen kertoo.

Kaksikko väsytti jättikalaa kahdella pilkillä ja yritti saada sen päätä kohti avantoa. Sitten huomattiin, ettei kala varmaan mahdukaan avannosta. Karttunen kairasi toista reikää jäähän, kun Kemppainen piti kalaa kahdella vavan avulla. Pelkona oli, että kaira osuu siimoihin, jotka katkeavat.

Puolisen tuntia kaksikko yritti nostaa kalaa, mutta se ei onnistunut. Kun Kemppainen yritti kääntää kalaa väkisin omalla vavallaan, siima katkesi. "Sitten muistui mieleen, että kauempana olevassa pilkkirepussa on iskukoukku. Juoksin hakemaan sitä paita märkänä hiestä", Kemppainen kertoo.

Samassa mahtikala rytkäytti menemään niin, että Jukka Karttuselta meni vapa säpäleiksi. Kemppainen ehti onneksi saada iskukoukun hauen alaleuan molemmin puolin. Pariskunta ei kuitenkaan jaksanut nostaa kalaa iskukoukulla avannosta ylös.

Evästä neljälle perheelle

Hätä keinot keksii eli metallista vapatelinettä avuksi käyttäen kaksikko sai kammettua kalan avannosta. Se mahtui juuri ja juuri jäästä läpi.

Yhteensä väsytykseen kului noin 45 minuuttia, ennen kuin pilkkiin tarttunut suurhauki oli saatu vedettyä jäälle.

Kalanvonkale ei muovikasseihin mahtunut, joten Karttunen teki puusta vitaksen eli vetovälineen. Sen avulla pariskunta veti keskellään hauen autolle.

Digitaalivaa'an mukaan suurhauki painoi 11,1 kiloa. Ahkerat pilkkijät Milka Kemppainen ja Jukka Karttunen pääsivät suursaaliin myötä kalastajien himoittuun kymppikerhoon.

Hauesta riitti evästä neljälle perheelle. Kala pisteltiin poskeen hyvällä ruokahalulla paistettuna ja savustettuna. "Ei tarvinnut pelätä, että ruodot tarttuisivat kurkkuun. Ne olivat viiden sentin mittaisia", Kemppainen kommentoi.